b'\n_START_ARTICLE_\nLotte Reinigers filmografi\n_START_PARAGRAPH_\nLotte Reinigers filmografi omfatter b\xc3\xa5de filmer der den tyske filmskaperen Lotte Reiniger var designer, regiss\xc3\xb8r og animat\xc3\xb8r \xe2\x80\x93 og filmer der hun var medregiss\xc3\xb8r eller bidro med animasjonssekvenser og spesialeffekter; var statist eller kommentator. Reinigers egne filmer var i hovedsak kortfilmer med hennes h\xc3\xa5ndklippede silhuettfigurer filmet i en stop-motion-teknikk mot hvit eller farget bakgrunn med eller uten papir-kulisser._NEWLINE_Lotte Reiniger (1899\xe2\x80\x931981) var en tysk pion\xc3\xa9r innen animasjonsfilm. Hun regisserte ogs\xc3\xa5 spillefilmer, som \xc3\xa9n av bare tre kvinner i Weimartiden, men spesialiserte seg p\xc3\xa5 korte animasjonsfilmer med silhuettfigurer, og laget rundt 60 slike silhuettfilmer. Av disse er 11 regnet som tapt, og 50 er bevart. Av disse 50, som hun hadde kunstnerisk ansvar for, ble 11 laget f\xc3\xb8r lydfilmen kom. I tillegg medvirket hun til rundt sju stumfilmer og ni lydfilmer, i hovedsak med silhuettsekvenser. Det finnes ogs\xc3\xa5 dokumentasjon p\xc3\xa5 at hun var involvert i flere filmprosjekter som aldri ble produsert, eller bare kom til id\xc3\xa9stadiet._NEWLINE_P\xc3\xa5 tidlig 1900-tall ble korte animasjonsfilmer brukt som \xc2\xaboppvarming\xc2\xbb av publikum under kinoforestillinger, f\xc3\xb8r forestillingens spillefilm ble vist. De fleste av Reinigers korte silhuettfilmer ble vist p\xc3\xa5 denne m\xc3\xa5ten, som ren underholdning. Hun laget ogs\xc3\xa5, p\xc3\xa5 oppdrag, reklamefilmer og opplysningsfilmer som ogs\xc3\xa5 ble vist under kinoforestillinger; pausefilmer til teaterforestillinger og TV-filmer for barn. _NEWLINE_Tegne- og animasjonsfilmers popularitet var p\xc3\xa5 h\xc3\xb8yden tidlig i 1920-\xc3\xa5rene, men mange animasjonsfilmskapere opplevde at deres filmer ble sett p\xc3\xa5 som mindre verdt enn realfilmer. Reiniger, derimot, m\xc3\xa5tte ofte argumentere mot distribut\xc3\xb8rer som ans\xc3\xa5 hennes filmer for \xc3\xa5 v\xc3\xa6re kunst, og derfor ikke ville appellere til et kinopublikum. N\xc3\xa5r filmene hennes ble omtalt av filmkritikere, fikk de overveiende god kritikk.'